b'\n_START_ARTICLE_\nAsukoham\xc3\xa4rgis\n_START_PARAGRAPH_\nAsukoham\xc3\xa4rgis ehk geom\xc3\xa4rgis (inglise keeles geotag) on fotole, videole, veebilehele, SMS-ile, QR-koodile v\xc3\xb5i muule infole lisatud metaandmed geograafilise asukoha kohta._NEWLINE_Asukoham\xc3\xa4rgistamise (inglise geotagging) k\xc3\xa4igus seotakse andmed geograafiliste metaandmetega. See v\xc3\xb5imaldab organiseerida andmeid objektide v\xc3\xb5i n\xc3\xa4htuste asukoha j\xc3\xa4rgi ning pakkuda asukohap\xc3\xb5hiseid teenuseid. Taoliste teenuste seas on n\xc3\xa4iteks v\xc3\xb5imalus vaadata veebikaardil Google Maps infokihti, kus kaardile on paigutatud Vikipeedia asukoham\xc3\xa4rgistega artiklid, aga ka mitmesugused rikastatud reaalsuse rakendused nagu Layar._NEWLINE_T\xc3\xa4nap\xc3\xa4eval lisavad paljud seadmed - nii fotoaparaadid kui ka telefonid - automaatselt asukoham\xc3\xa4rgised fotodele ja videotele. Tavaliselt on sellistes m\xc3\xa4rgistes pikkus- ja laiuskraad, kuid seal v\xc3\xb5ib olla ka k\xc3\xb5rgus merepinnast, suund ilmakaarte suhtes, kaugus m\xc3\xb5nest objektist, asukoham\xc3\xa4\xc3\xa4rangu t\xc3\xa4psusaste ja kohanimi.'